**17.08.2021**

**E-pasta nosaukums:**

Par ģimenes ārstu pienākumu veikt vakcināciju

**E-pasta teksts:**

Jau otro gadu Covid-19 pandēmija ir ieviesusi būtiskas pārmaiņas mūsu profesionālās un personīgās dzīves ikdienā, pārliecinoši kļūstot par vienu no galvenajiem sabiedrības veselības apdraudējumiem, pret kuru cīnāmies kopīgiem spēkiem. Būtiska loma šai cīņā ir iedzīvotāju vakcinācija pret Covid-19. Ņemot vērā ģimenes ārsta kompetenci iedzīvotāju veselības veicināšanā, slimību profilaksē, kā arī zināšanas un praktiskās iemaņas slimību profilaksē, veselības saglabāšanā un veicināšanā, ģimenes ārsts ar savu komandu ir būtisks posms iedzīvotāju vakcinācijā, tai skatā vakcinācijā pret Covid-19.

Lai veicinātu vakcinācijas kapacitāti un vakcinācijas aptveri, Veselības ministrs ar 2021.gada 12.augusta rezolūciju ir noteicis, ka visiem praktizējošiem ģimenes ārstiem Latvijā ir pienākums sniegt vakcinācijas pakalpojumu un to nodrošināt pēc būtības, vakcinējot personas pret Covid-19 infekciju.

Izpildot ministra rezolūciju, tiek gatavoti attiecīgi grozījumi normatīvajos aktos, tajā skaitā veselības ministra 2021.gada 23.februāra rīkojumā Nr.54 “Par vakcinācijas procesa organizēšanas kārtību ārstniecības iestādēs”.

Ņemot vērā minēto, Nacionālais veselības dienests (turpmāk – Dienests) vērš uzmanību, ka Līguma par primārās veselības aprūpes pakalpojumu sniegšanu un apmaksu (turpmāk – Līguma) 2.4.1.apakšpunktā ir noteikts, ka ģimenes ārsta prakse nodrošina personu slimību profilaksi, kas ietver arī vakcināciju, un piedāvā divus variantus kā ģimenes ārsta praksei iesaistīties vakcinācijā pret Covid-19:

1. nodrošināt vakcināciju pret Covid-19 infekciju savā pacientu sarakstā reģistrētām personām ģimenes ārsta praksē.

Šajā variantā ģimenes ārstam jāiesniedz Dienesta teritoriālai nodaļai parakstītus Līguma grozījumus, ar kuru Līgumam tiek pievienots 6.pielikums “**COVID-19 vakcinācijas organizācijas un apmaksas kārtība” (skatīt e-pasta vēstulei pievienotos līguma grozījumus).**

1. **nosūtīt savā ģimenes ārsta pacientu sarakstā reģistrētas personas vakcinācijai uz** ārstniecības iestādi, ar kuru ģimenes ārstam ir vienošanās par vakcināciju.

Šajā variantā ģimenes ārstam jāiesniedz Dienesta teritoriālai nodaļai attiecīgās ārstniecības iestādes apliecinājumu par apņemšanos veikt ģimenes ārsta pacientu vakcināciju (skatīt **e-pasta vēstulei pievienoto apliecinājumu).**

Lūgums lēmumu par iesaistīšanās veidu vakcinācijā pret Covid-19 pieņemt līdz 2021.gada 31.augustam, iesniedzot Dienesta teritoriālajā nodaļā parakstītus Līguma grozījumus vai ārstniecības iestādes apliecinājumu.

Papildus Dienests informē, ka ir precizēta **Līguma 6.1.5 apakšpunktā minētā Nacionālā veselības dienesta sagatavotā informācija –** Ģimenes ārsta praksē sniegto valsts apmaksājamo veselības aprūpes pakalpojumu saraksts (skatīt e-pasta vēstulei pievienoto dokumentu).

 